Iktatószám: HIV/842-17/2025.

Napirend sorszáma:

**ELŐTERJESZTÉS**

**Hévíz Város Önkormányzat Képviselő-testületének**

**2025. június 26-i rendes nyilvános ülésére**

**Tárgy:** Hévíz Város Önkormányzat 2025. évi költségvetéséről szóló 3/2025. (II.13.) rendelet módosítása

**Az előterjesztő:** Naszádos Péter polgármester

**Készítette:** Szintén László közgazdasági osztályvezető

**Megtárgyalta:** Pénzügyi, Városfejlesztési és Ügyrendi Bizottság,

Oktatási, Sport és Szociális Bizottság,

Turizmus, Kultúra és Civilek Bizottság

**Törvényességi szempontból ellenőrizte:** dr. Tüske Róbert jegyző

Naszádos Péter

Hévíz Város polgármestere

**1.**

**BEVEZETŐ**

Tisztelt Képviselő-testület!

Az államháztartásról szóló 2011. évi CXCV. törvény (továbbiakban Áht.) 34. § (1) bekezdése alapján a helyi önkormányzat költségvetési rendeletében megjelenő bevételek és kiadások módosításáról, a kiadási előirányzatok közötti átcsoportosításról - (2) és (3) bekezdésben meghatározott kivétellel – a képviselő-testület dönt.

A helyi önkormányzat költségvetési rendelete lehetővé teheti a polgármester számára a helyi önkormányzat bevételeinek és kiadásainak módosítását és a kiadási előirányzatok közötti átcsoportosítást.

Az Áht. 34. § (4) bekezdés szerint a képviselő-testület a (2) és (3) bekezdés szerinti előirányzat-módosítás, előirányzat-átcsoportosítás átvezetéseként - az első negyedév kivételével – negyedévenként, a döntése szerinti időpontokban, de legkésőbb az éves költségvetési beszámoló elkészítésének határidejéig, december 31-ei hatállyalmódosítja költségvetési rendeletét.

Ha év közben az Országgyűlés, a helyi önkormányzatot érintő módon a támogatások előirányzatait zárolja, azokat csökkenti, törli, akkor az intézkedés kihirdetését követően haladéktalanul a képviselő-testület elé kell terjeszteni a költségvetési rendelet módosítását.

A (3) bekezdés szerint a helyi önkormányzati költségvetési szerv bevételi és kiadási előirányzatait – a Kormány rendeletében meghatározott esetben – a helyi önkormányzati költségvetési szerv saját hatáskörében módosíthatja, kiadási előirányzatokat egymás között átcsoportosíthatja.

Az államháztartásról szóló 2011. évi CXCV. törvény 23. §-a a következő (5) bekezdéssel egészült ki:

„(5) A költségvetési rendelet 34. § (4) bekezdése szerinti módosítása részletesen bemutatja a tárgyévet megelőző

év rendelkezésre álló tényadatának feltüntetése mellett azonos szerkezetben, átlátható módon és észszerű

részletezettséggel a tárgyévi előirányzat-módosítások, előirányzat-átcsoportosítások összegszerű változásait,

valamint annak – szükségességének oka szerinti – indokait és tervezett hatását is.”

Emiatt az 1. számú melléklet kiegészítésre került a 2024. évi teljesítési adatokkal.

Hévíz Város Önkormányzat 2025. évi költségvetéséről szóló 3/2025. (II. 13.) rendelet módosítása vált szükségessé. A jelenlegi módosítás elsősorban a működési bevételi és kiadási előirányzatok realizálását, az államháztartáson belülről és kívülről átvett; államháztartáson belülre és kívülre átadott pénzeszköz előirányzott összegének módosulását, a felhalmozási kiadási előirányzatok változását, valamint a Képviselő-testületi döntések költségvetési rendeleten való átvezetését tartalmazza.

**2.**

**BEVÉTELEK**

Az önkormányzat és intézményei bevételi főösszege jelen rendelet módosítás hatására intézményenként eltérő, de összességében 257 308 ezer forinttal nő, pénzforgalmi szempontból működési bevételek előirányzata 112 378 ezer forinttal, a felhalmozási bevételek előirányzata változatlan, a finanszírozási bevételek pedig 144 930 ezer forinttal nő.

AzÖnkormányzatbevételi főösszege előirányzata 253 610 ezer forinttal nőtt. A pénzforgalmi bevételi előirányzatát több tényező is befolyásolta:

Évente két alkalommal (májusban és októberben) a jogszabály lehetővé teszi az állami támogatás tervezésekor közölt mutatószámok módosítását a már ismert tényadatok alapján. A 2025. májusi felmérésben magadott mutatószámok üzemeltetési támogatásra történő összegszerű hatása az előterjesztés készítéséig még nem nem jelent meg az eredmények között az EBR42 rendszerben.

* Állami támogatás növekedése 14 120 ezer forint összegben, általános feladatokra, és 4 379 ezer forint szociális célokra.
* Önkormányzati hivatalban foglalkoztatott köztisztviselők 2025. július 1-jétől történő illetményemelésére fordítandó összeg, 9 723 ezer forint összegben.
* Települési önkormányzatokat megillető kulturális ágazatot érintő 20 %-os bérfejlesztés 2025. évi kompenzáció 4 251 ezer forint.
* 2024. évi elszámolás alapján még járó pótlólagos támogatás 8 788 ezer forint.

A F*elhalmozási bevételek* a1455/106. hrszingatlanból területrész értékesítésének következtében 252 ezer forint összegben.

A finanszírozási bevételekben történő módosulást az előző évi maradvány a 2024. évi Zárszámadási rendelettel történő realizálása és a közfoglalkoztatás nettó finanszírozás megelőzése jelenti, összeségében 52 412 ezer forittal emeli a bevételi oldalt.

A bevétei oldal növekedésében jelentősebb tétel még a nemzetközi projektekből befolyt támogatási rész. A DIGITALIZE pályázatból 65 827 ezer forint, míg a Be Ready pályázatból 7 933 ezer forint realizálódott.

A pénzforgalomra jelentős hatással volt még az Áht-n belüli megelőlegezés, a maga 91 320 ezer forint összegével, azonban ez csak technikai bevétel, a kiadási oldalon is megjelenik.

Az Intézmények költségvetésénekbevételi oldala minden esetben módosult az előző évi költségvetési maradvány realizálásával.

**3.**

**KIADÁSOK**

Az önkormányzat és intézményei kiadási főösszege a bevételi főösszeggel megegyezően jelen rendelet módosítás hatására intézményenként eltérő, de összességében 257 308 ezer forinttal nőtt, pénzforgalmi szempontból működési kiadási előirányzata 180 559 ezer forinttal, a felhalmozási kiadások előirányzata pedig 46 294 ezer forinttal nőtt.

Az Önkormányzat pénzforgalmi kiadásai összességében 253 610 ezer forinttal nőtt, melyek részleteit a képviselő-testület által meghozott döntések, valamint a pályázatok és a beruházások megvalósítása során felmerült működési és felhalmozási kiadások közötti átcsoportosítások határozzák meg.

*A személyi kiadások és szorosan kapcsolódó munkaadót terhelő járulékok növekedése 8 373 ezer forint, és 1 088 ezer forint, első sorban* Hévíz Város kulturális és turisztikai nagyköveteinek megbízási díja (5 100 ezer forint), a nemzetközi kapcsolatok előirnyzatának emelése (2 000 ezer forint) és két nemzetközi pályázat, a BE Ready és Digitalize elszámolt projektkiadásai (500 ezer forint illetve 773 ezer forint).

Az Önkormányzati hivatalban foglalkoztatott köztisztviselők 2025. július 1-jétől történő illetményemelésére fordítandó normatív támogatási összege 9.723.450.- forint, amely a Hévízi Polgármesteri Hivatal be nem töltött álláshelyei és várható mardványa miatt a tartalékot erősíti.

A *dologi kiadások* változására nagyobb mértékben kiható tételek:

* Hulladékudvar üzemeltetése, 8 344 ezer forint,
* Be Ready nemzetközi pályázat 2. periódusban elszámolt kiadásai 7 638 ezer forint,
* Digitalize nemzetközi pályázat hazai társfinanszírozás, 15% kifizetése, 19 663 ezer forint, 383 ezer forint elszámolt kiadás,
* Gyógyhely fejlesztés járulékos költségek 2 820 ezer forint,
* Nemzetközi kapcsolatok előriányzat emelése 7 740 ezer forint.

Az *államháztartáson belülre történő* *működési célú támogatás* növekedését pályázatok elszámolása képezi, de jelen módosítást nem érinti.

Az *államháztartáson kívülre történő* *működési célú támogatás* növekedése viszont jelentős, összesen 192 773 ezer Ft, az alábbi tételek játszanak szerepet:

* 94/2025. (V.28.) KT határozat alapján Hévízi Turisztikai Nonprofit Kft támogatása 40 000 ezer forint összegben, a 2025. évi turisztikai marketing terv megvalósítására,
* 95/2025. (V.28.) KT határozat alapján dr Szántó Endre „Egy fürdőváros születése – Hévízi Története könyv 8. kötetének kiadás támogatása, 950 ezer forint összegben,
* HIV/6644-8/2025. támgatási szerződés alapján a HÉVÜZ Kft támogatása 121 920 ezer forint összegben rendezvények és programok lebonyolítására.
* Digitalize nemzetközi pályázat 1. periódusban elszámolt költségek jóváhagyása, támogatás kifizetése, egy részének továbbutalása a konzorciumi partnereknek devizában árfolyamkülönbözettel, 30 853 ezer forint.
* Immánuel Magyar-Izraeli Baráti társaság támogatása 100 ezer forint.

A *Működési célú céltartalék és az általános tartalék*összegét befolyásolták a felsorolt, nem tervezett bevételek és kiadások változása, valamint az eddig felsorolt testületi döntések,kötelezettségek.

A B*eruházások* sorában az alábbi tételek eredményezték a változást:

- 161/2024. (X.31.), 60/2025. (III.27.) és 80/2025. (IV.16.) Kt. határozatok alapján Büki utca útcsatlakozás kialakítása a Kisfaludy utcától ("négyszögmajor") tervezési és kivitelezési feladatok 4 574 ezer foront és 31 750 ezer forint.

- 12/2025.(II.13.) Kt. határozat Sport utca felújítása 50 800 ezer forint összegben.

- 41/2025. (III.27.) Kt. határozat, HÉVÜZ Kft. 2 db Ecomodul beszerzésének támogatása, 23 445 ezer forint.

- 59/2025. (III.27.) Kt. határozat Nympha díszkút és Dr. Moll téri szökőkút felújítása, 5 938 ezer forint.

- 85/2025. (IV.28.) Kt. határozat, útfelújításokhoz szükséges tervezési feladatok beszerzése 15 240 ezer forint.

- Rákóczi utca 9 épület klíma szerelés, 1090 ezer forint.

- Egészségház infrastrukturális fejlesztések, 12 548 ezer forint.

Az Intézményekkiadási előirányzatainak változását több tétel befolyásolta. A Hévízi Polgármesteri Hivatalesetében - a bevételeknél is említett - Önkormányzati hivatalban foglalkoztatott köztisztviselők 2025. július 1-jétől történő illetményemelésére fordítandó támogatási összeg 9.723.450.- Ft. A Hévízi Polgármesteri Hivatal üres álleshelyei -így a várható maradványa miatt javasoljuk a tartalékba helyezni, és esetlegesen az év végén a hivatal költségvetési előiárnyzatait rendezni.

A Hévíz Város Önkormányzat Gazdasági, Műszaki Ellátó Szervezete számos olyan fejlesztésben, felújításban, karbantartásban és virágosításban működik közre, amely nem fedezi az elfogadott előirányzatainak kereteit. Az erdedeti dologi kiadási előirányzatokon túli többlet vállalásai (16.000.000 Ft) a Rózsakert kiállítóterének kialakításában való közreműködés, a Schulhof sétány virágosítása, gondozása, az orvosi rendelő karbantartása, közlekedés táblák cseréje, hulladékudvar üzemeltetése. Két fő státusztbővítést engedélyezett az intézménynek a Képviselőtestület, amelyhez a fedezetet ugyancsak biztosítani szükséges (személyi jellegő előirányzat növekdedés 6.000.000 Ft)

AGróf I. Festetics György Művelődési Központ, Városi Könyvtár és Muzeális Gyűjteményrészére 20.000.000 Ft emelt intézményfinanszírozsát kapott, a 30-31/2025.(II.27.) Kf. határozat terhére, kulturális programok és Rózsakert kiállítóhely kialakítása céljából.

A 15/2025. (V.29.) önkormányzati rendelet a zárszámadásról alapján a 2024. évi költségvetési maradvány miatti intézményfinanszírozás változásának többlet bevételeinek kiadási oldala (Hivatal 343.982,- Ft; Önkormányzat: 52.411.884,- Ft, GAMESZ: 1.925.939,- Ft, TASZII:- 3.163.315 .- Ft, FGYMK: - 304.692,- Ft).

**4.**

**LÉTSZÁM**

A költségvetési szervek létszámkerete 2025. január 1-jei időpontra 157 fő, melynek időbeli változását költségvetési szervenkénti megbontásban a 1/2024 (II.08.) költségvetési rendelet 21. mellékletében követhető. A Képviselőtestület 99/2025. (V. 28.) határozata került átvezetésre, Hévíz Város Önkormányzat Gazdasági, Műszaki Ellátó Szervezetének két fő létszámbővítése a zöldterület fenntartási ágon. További módosító javaslat a Teréz Anya Szociális Integrált Intézménynél van, amely módosítás a belső átcsoportosítás miatt nem jár a január 1-i rendeleti létszám növekedésével. A családi és nővédelmi egészségügyi gondozást, hétköznapi nevén a védőnői szolgálat állami feladat ellátásba került, ezért a két fő státuszt a rendeletből kivezetni szükséges. További egy fő státusz szükségletet igényel, hogy 2025. július 1. naptól az új intézményvezető kinevezése, és a jelenlegi intézményvezető tartós távolléte. Harmadik módosító javaslatunk pedig adózási-szakmai-szociális jellegű. Jelenleg az intézény rehabilitációs hozzájárulást fizet. Egy további megváltozott munkaképességű munkavállaló foglalkoztatásával ezen hozzájárulás (2,5 fő szükséges az intézmény átlagos statisztikai létszáma alapján, egy főre 2.617.200 Ft befizetése szükséges) mérsékelhető, vagy nullára csökkenthető, ezért javasoljuk egy státusz bővítésének lehetőségét. Így a 2025. július 1-től hatályos új önkormányzati és intézményi létszámkeret a GAMESZ két fős státuszbővítése miatt az év eleji 157 főről 159 főre növekszik.

**5.**

**ÖSSZEFOGLALÓ**

A jelen előterjesztéssel benyújtott - 2025. évi költségvetés módosításáról szóló - rendelettervezet a város költségvetését 4 959 481 ezer forint bevételi és ugyanannyi összegű kiadási fő összegre módosítja.

Általános indokolás

Hévíz Város Önkormányzat Képviselő-testülete megalkotja a 2025. évi költségvetési rendelet módosításáról szóló önkormányzati rendeletét.

Részletes indokolás

**1. § -3. §**

A költségvetési bevételek és kiadások módosulásának átvezetése.

**4. § -10.§**

Az önkormányzat és a költségvetési szervek költségvetési főösszegének módosulásai.

**11. §**

Hatályba léptető rendelkezések.

Kérem a tisztelt Képviselő-testületet, hogy a – költségvetést módosító rendelettervezet és a tájékoztató mellékletek megismerése és megvitatása után – jelen előterjesztéssel benyújtott költségvetési rendeletmódosítást szíveskedjen elfogadni.

A költségvetési rendelet módosítása minősített többségi szavazattal fogadható el.

**7.**

**Előzetes hatásvizsgálat**

A jogalkotásról szóló 2010. évi CXXX. törvény 17. §. (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit.

**Rendelet-tervezet címe:** Hévíz Város Önkormányzat 2025. évi költségvetéséről szóló 3/2025. (II. 13.) rendelet módosítása

**Költségvetési hatása:** A 2025. évi költségvetési rendelet módosításáról szóló rendelet megalkotásához, módosításához kapcsolódó előzetes hatásvizsgálat során megállapítható, hogy az önkormányzatnak az államháztartásról szóló 2011. évi CXCV. törvény 34. §-ában foglalt lehetősége és egyben kötelezettsége, hogy a költségvetési rendeletében megjelenő bevételek és kiadások módosításáról, a kiadási előirányzatok közötti átcsoportosításokról a Képviselő-testület döntsön. A rendeletmódosításra legalább negyedévenként a képviselő-testület döntése szerinti időpontokban, de legkésőbb az éves költségvetési beszámoló elkészítésének határidejéig kerülhet sor.

**Rendelet megalkotásának szükségessége:** A rendeletmódosításról szóló rendelet megalkotásának elmaradása esetén a Képviselő-testület által évközben hozott határozatokban szereplő – az eredeti költségvetésben még nem nevesített - feladatok megvalósításához nem áll rendelkezésre előirányzat. Emiatt a működési és beruházási feladatok végrehajtása nem lehetséges. Az évközben folyósított, az önkormányzatok általános és ágazati feladatokat finanszírozó támogatásainak összege, a kiegészítő támogatások összege, az Áht-n belülről és kívülről átvett pénzek összege, egyéb működési és felhalmozási többletbevételek, - rendeletmódosítás hiányában nem kerülnek átvezetésre az önkormányzat költségvetéséről szóló rendeleten. Emiatt a költségvetési bevétel nem a valós képet mutatná, illetve évközi döntések esetében, a végrehajtás során felmerülő kiadásokra nem állna rendelkezésre a megfelelő előirányzat.

**A jogszabály alkalmazásához szükséges személyi, szervezeti, tárgyi és pénzügyi feltételek**: Jelen költségvetés-módosítási rendelettervezet az Önkormányzatra, és valamennyi intézményére vonatkozóan tartalmaz működési, valamint az Önkormányzat esetében felhalmozási kiadási előirányzat módosítást, illetve a felhalmozási célok közötti átcsoportosítást. A módosítás érinti a személyi juttatásra és munkáltatót terhelő szociális hozzájárulási adóra, dologi kiadásokra, az egyéb működési kiadásokra és a felhalmozási kiadásokra vonatkozó előirányzatokat. Módosul a finanszírozási bevétel és kiadások tervezett összege.

A tárgyi feltételek vizsgálata nem értelmezhető a rendelet megalkotása kapcsán, a pénzügyi feltételek vizsgálatára pedig azért nincs szükség, mivel a pénzügyi feltételeket maga a költségvetés határozza meg.

A költségvetési rendeletmódosítás társadalmi, gazdasági, környezeti és egészségi hatása csupán közvetett, a társadalom és a gazdaság egy szűkebb körét, a város és vonzáskörzetéhez tartozó lakosságot érinti a benne foglalt feladatok és célok megvalósítása érdekében.

**8.**

**Felülvizsgálatok- egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Kardos Nikolett | Főkönyvi könyvelő |  |  |
| Szintén László | Közgazdasági osztályvezető/pénzügyi ellenőrzés |  |  |
| Dr. Tüske Róbert | Jegyző/törvényességi felülvizsgálat |  |  |